Charlotte Fischer (RV), 2005-04-28:
Det er en svær sag, det her, som det også er kommet til udtryk i de taler, der har været.
Helt umiddelbart kan vi godt se det positive i at tilbyde en børnevaccination helt bredt til alle børn i Danmark, men jeg synes, der er mange betragtninger og mange ting, der skal falde på plads, før vi i Det Radikale Venstre i hvert fald kan nå så langt som at sige ja til det her.
Jeg synes jo ikke kun, det her er en faglig afgørelse.
Det er selvfølgelig en vægtig del af det, og derfor er det jo også vigtigt, hvad Sundhedsstyrelsen mener, men der er jo også andre elementer i det her, som også retfærdiggør, at vi som politikere overhovedet står og beskæftiger os med det.
Det handler generelt måske også om tryghed i befolkningen.
I hvert fald synes jeg, at der på den ene side er nogle ting, der taler for, og der er nogle andre ting, der taler imod.
Når vi helt umiddelbart ser positivt på det, handler det selvfølgelig om de gevinster, der umiddelbart ligger: Muligheden for helt at udrydde sygdommen, også selv om Danmark i dag er et af de lande i verden, der faktisk har den laveste forekomst af hepatitis B-smittede.
Man kan sige, at der også er en gevinst i at hjælpe børn og voksne, der ellers kan føle sig stigmatiserede og isolerede med deres sygdom.
Og så stemmer det overens med WHO's anbefaling.
Oven i hatten kommer så, at vi i beslutningsforslaget kan læse, at det heller ikke koster en krone ekstra, fordi de to producenter, der er på området, kan tilbyde det, uden at det skulle koste ekstra.
Det lyder jo næsten for godt til at være sandt.
Men det er det, der helt umiddelbart trækker i positiv retning.
Det, der vægter negativt for os, er selvfølgelig, at Sundhedsstyrelsen foretrækker, at vi gør noget andet, nemlig at vi målretter indsatsen mod særlige risikogrupper.
Man kan sige, at når forekomsten er så lille, som den er, taler det for, at man gør det på den måde.
Det har vi læst, og det har vi også skrevet os bag øret.
Vi har også skrevet os bag øret, at der ligger en generel frygt for, at man skræmmer folk væk fra det generelle børnevaccinationsprogram, hvis man går i gang med det her.
Jeg synes først og fremmest, sådan som sagen står, at vi har en lang række spørgsmål, vi er nødt til at få svar på, for at vi kan gå helt med ind i det her.
Det ene er selvfølgelig at få mere kød på, hvad man kan forvente med hensyn til effekten af den indsats, som Sundhedsstyrelsen allerede har sat i gang.
Det er aldrig helt uproblematisk at skulle begynde at informere og nå ud til grupper, der tit hører til blandt samfundets svageste.
Men det vil vi gerne vide mere om.
Vi vil også gerne vide noget mere om det, der mere hører til det rent lægefaglige, bl.a. om bivirkninger.
Er der overhovedet nogen bivirkninger og problemer forbundet med at inkludere vaccinen mod hepatitis B i det generelle børnevaccinationsprogram?
I et høringssvar fra Vaccinationsforum fortælles det, at man bl.a. i Tyskland er gået i gang med at undersøge to seksvalente vacciner, og det er altså dem, vi i givet fald tænker på, fordi der har været indrapporteringer om uventede dødsfald blandt spædbørn.
Det er sådan nogle ting, jeg i hvert fald gerne vil vide mere om.
Vi vil gerne vide mere om økonomien i det her.
Hvis det er sådan, som grundvilkåret er, at Sundhedsstyrelsen har monopol på børnevacciner – det kan man jo så også tage op til diskussion – hvad mener de så det her vil koste?
Det er jo, som det blev sagt af den foregående taler, trods alt en problemstilling, vi må tage med i billedet.
Jeg synes, det stadig er vigtigt at holde sig for øje, at der er nogle gevinster i det her; der er et perspektiv om at udrydde en sygdom, som vi alle er enige om er meget ubehagelig, men på den anden side tror jeg også godt, man kan sige, at der er behov for at grave noget mere ud på hele området.
Derfor vil jeg også sige på vores vegne, at vi siger ja tak til møder og til at bliver beriget med mere viden om det her, og så vil vi tage endelig stilling, når vi har set på, hvad vi kan få af svar.